《游仙》
唐代·刘复

税驾倚扶桑，逍遥望九州。二老佐轩辕，移戈戮蚩尤。

功成弃之去，乘龙上天游。天上见玉皇，寿与天地休。

俯视昆仑宫，五城十二楼。王母何窈眇，玉质清且柔。

扬袂折琼枝，寄我天东头。相思千万岁，大运浩悠悠。

安用知吾道，日月不能周。寄音青鸟翼，谢尔碧海流。

作者简介：唐人。能诗。代宗大历中进士。德宗贞元中，官御史，分司东都。后官至水部员外郎。